CELEX: 62020TN0585
Language: et
Date: 2020-09-24 00:00:00
Title: Kohtuasi T-585/20: 24. septembril 2020 esitatud hagi – Polwax versus komisjon

23.11.2020   
            
            
               ET
            
            
               Euroopa Liidu Teataja
            
            
               C 399/40
            
         
      24. septembril 2020 esitatud hagi – Polwax versus komisjon
      (Kohtuasi T-585/20)
      (2020/C 399/57)
      Kohtumenetluse keel: poola
      
         Pooled
      
      
         Hageja: Polwax S.A. (Jasło, Poola) (esindajad: radcy prawni E. Nessmann, G. Duda ja M. Smołka)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada Euroopa Komisjoni 14. juuli 2020. aasta otsus asjas M.9014 PKN Orlen vs.Grupa Lotos (edaspidi „otsus“);
               
            
                  —
               
               
                  mõista kohtukulud välja Euroopa Komisjonilt.
               
            
         Väited ja peamised argumendid
      
      Hagi põhjenduseks esitab hageja neli väidet.
      
                  1.
               
               
                  Esimene väide, et rikutud on koondumise hindamise reegleid, mis on ette nähtud nõukogu määruse (EÜ) nr 139/2004 kontrolli kehtestamise kohta ettevõtjate koondumiste üle (edaspidi „määrus nr 139/2004“) (1) artikli 2 lõikes 1, kuna komisjon, andes PKN Orlenile tingimusliku loa võtta Grupa Lotos kontrolli alla, ei võtnud arvesse rafineeritud ja veetustatud parafiinide, samuti parafiinvahade ja parafiinipõhiste toodete turgu ega hinnanud koondumise mõju sellele turule.
                  
                              —
                           
                           
                              Selle väite põhjendamisel leiab hageja, et uurimise käigus esitati komisjonile tõendid selle kohta, et rafineeritud ja veetustatud parafiinide, parafiinvahade ja parafiinipõhiste toodete turg on seotud koondumise osaliste äritegevusega. Komisjoni vastuväiteteatises puudub viide sellele turule, mis võib kinnitada seda, et komisjon ei võtnud seda turgu arvesse, kui ta hindas koondumise mõju konkurentsile.
                           
                        
            
                  2.
               
               
                  Teine väide, et rikutud on koondumise hindamise reegleid, mis on ette nähtud määruse nr 139/2004 artikli 2 lõikes 1, kuna komisjon ei võtnud arvesse asjaolu, et PKN Orleni poolt kontrolli omandamine Grupa Lotose üle mõjutab rafineeritud ja veetustatud parafiinide, samuti parafiinvahade ja parafiinipõhiste toodete turul tegutsevate ettevõtjate juurdepääsu toorainetarnetele, ega võtnud arvesse ka koondumisest tingitud õiguslikke tõkkeid tulla sellele turule.
                  
                              —
                           
                           
                              Selle väite põhjendamisel leiab hageja, et pärast seda, kui PKN Orlen saab Grupa Lotose üle kontrolli, läheb kogu tooraine (raske ja kerge) toorparafiini kujul koos kogu transpordi- ja logistikataristuga Poolas, Leedus ja Tšehhi Vabariigis ühe üksuse kätte, mille tulemusena saab see üksus dikteerida tooraine hinnaga või tooraine tarnimisega seotud tingimusi mitte ainult sellel turul praegu tegutsevatele üksustele, vaid ka igale üksusele, kes soovib tulevikus sellele turule siseneda. PKN Orleni 100 protsendilises omandis oleval tütarettevõjal Orlen Południe S.A.-l ei teki oma majandustegevuses ülalnimetatud raskusi.
                           
                        
            
                  3.
               
               
                  Kolmas väide, et rikutud on määruse nr 139/2004 artikli 2 lõikeid 2 ja 3, kuna komisjon lubas PKN Orlenil võtta Grupa Lotose üle kontrolli, kuigi selline kontroll võib eelkõige PKN Orleni turgu valitseva seisundi tekkimise või tugevnemise tagajärjel märkimisväärselt takistada tõhusat konkurentsi ühisturul või selle olulises osas.
                  
                              —
                           
                           
                              Selle väite põhjendamisel leiab hageja, et seni konkureeris PKN Orleniga toorparafiini tootmisel ja levitamisel Poolas, Tšehhis ja Leedus ainsana Grupa Lotos. Pärast kontrolli omandamist saab PKN Orlen monopoliks.
                           
                        
            
                  4.
               
               
                  Neljas väide, et rikutud on määruse nr 139/2004 artikli 9 lõiget 1, kuna komisjon ei ole liikmesriigile teatanud, et PKN Orleni poolt kontrolli omandamine Grupa Lotose üle ähvardab märkimisväärselt moonutada konkurentsi rafineeritud ja veetustatud parafiinide, samuti parafiinvahade ja parafiinipõhiste toodete turul, millel on Poola territooriumil eraldi turule omased tunnused.
                  
                              —
                           
                           
                              Hageja esitab selle väite teise võimalusena juhul, kui leitakse, et rafineeritud ja veetustatud parafiinide, parafiinvahade ja parafiinipõhiste toodete turg ei kuulu ühenduse reguleerimisalasse. Sellises olukorras vastab hageja arvates turg eraldi turuks klassifitseerimise tingimustele.
                           
                        
            
         (1)  ELT 2004, L 24, lk 1.